FI Euroopan unionin virallinen lehti CE 78/826

(2004/C 78 E/0879)

KIRJALLINEN KYSYMYS E-3557/03

esittäjä(t): Roberta Angelilli (UEN) komissiolle

(1. joulukuuta 2003)

Aihe: Tilintarkastustuomioistuimen paljastamat väärinkäytökset komission maatalouden pääosastossa

Muun muassa vehnän, sokerin, lihan ja maidon hintaan liittyvää ongelmaa käsittelevässä erityiskertomuksessa nro 9/2003 (1) Euroopan tilintarkastustuomioistuin toi esille komission maatalouden pääosastossa havaitun vakavan petosepäilyn.

Vaikuttaa siltä, että hintojen määrittelyprosessi ja vientituet ovat myöhästyneet huomattavan paljon ja että kaksi virkamiestä on kahden ja puolen vuoden ajan vuotanut viljan hinnan määrittelyä koskevia tietoja ennen markkinoiden avautumista saadakseen itselleen taloudellista hyötyä.

Kyseiset virkamiehet ovat tiettävästi paljastuneet, ja heidät on erotettu työtehtävistään ja siirretty muihin tehtäviin, joskin edelleen saman pääosaston sisällä.

Komission maatalouden pääosastossa on tiettävästi havaittu muitakin epäselvyyksiä varsinkin sen johtoportaassa. Eräs tilintarkastustuomioistuimen johtajista on tuonut ilmi, että vaikka on olemassa periaate, jonka mukaan yksi henkilö hoitaa jotakin tehtävää viiden vuoden ajan, kyseistä sääntöä ei ole milloinkaan noudatettu kyseisessä pääosastossa.

Ottaen huomioon edellä mainitut seikat sekä lukuisat skandaalit, joita on viime aikoina aivan liian usein tullut esiin Euroopan unionin hallinnossa, voiko komissio ilmoittaa,

1. pitävätkö edellä esitetyt tiedot paikkansa, ja voiko komissio antaa lisätietoja hintoihin liittyvästä ongelmasta ja petossyytöksistä;

2. jos edellä mainittuja väärinkäytöksiä todella on tapahtunut, miksei komissio ole valvonut kyseisestä toimintaa ja puuttunut asiaan;

3. miten on mahdollista, että komission pääosastoissa ilmenee väärinkäytöksiä, vaikka komission puheenjohtaja on sitoutunut takaamaan hallinnon avoimuuden?

Franz Fischlerin komission puolesta antama vastaus

(5. helmikuuta 2004)

Komissio ei löydä Euroopan tilintarkastustuomioistuimen erityiskertomuksesta nro 9/2003 mainintaa komission maatalouden pääosastossa havaitusta vakavasta petosepäilystä.

Komissio ei myöskään ymmärrä, mihin huomattaviin viivästyksiin arvoisa parlamentin jäsen viittaa hintojen määrittelyä ja vientitukia koskevissa kysymyksissään.

Komission virkamiehiin kohdistuvista syytöksistä komissiolla on tässä vaiheessa käytettävissään ainoastaan Belgian oikeusviranomaisten toimittamat tiedot. Tietojen mukaan Euroopan petostentorjuntaviraston (OLAF) Brysselin yleiselle syyttäjävirastolle vuonna 2001 toimittaman ilmiannon seurauksena tutkintatuomari käynnisti Brysselissä tutkinnan. Belgian viranomaiset noudattivat tutkimuksessa tämäntyyppisen tutkimuksen vaatimaa luottamuksellisuutta. Tutkimuksen tuloksena Belgiassa esitettiin pidätysmääräys kahdesta henkilöstä, joista toinen on maatalouden pääosaston virkamies. Kyseinen virkamies on sittemmin vapautettu. Belgian oikeuslaitos jatkaa asian käsittelyä ja tutkimusta. Tästä syystä on liian varhaista antaa tietoa moitteista ja määrätyistä rangaistuksista.

Komissio ryhtyy kaikkiin tarvittaviin toimenpiteisiin menettelyjen tulosten perusteella.

Käynnissä olevan rangaistusmenettelyn vuoksi kyseistä virkamiestä vastaan käynnistettiin kuitenkin kurinpitomenettely, joka on keskeytetty lopullista tuomiota odotettaessa. Lisäksi virkamies on jo nyt pidätetty määräaikaisesti virantoimituksesta henkilöstösääntöjen 88 artiklan perusteella.

Maatalouden pääosasto on ryhtynyt komission sisäisen uudistuksen yhteydessä kehittämään huomattavasti markkinoiden hallinnan menettelyjä ja valvontaa. Mikään sisäinen valvontajärjestelmä ei kuitenkaan voi suojata kaikilta puutteilta.

Virkamiesten liikkuvuutta koskevasta kysymyksestä voidaan sanoa, että komission voimassa olevia sääntöjä on sovellettu kaikissa maatalouden pääosaston yksiköissä.

(1) EUVL C 211, 5.9.2003, s. 1.